b'\n_START_ARTICLE_\nTurto are\xc5\xa1tas\n_START_PARAGRAPH_\nSkolininko turto are\xc5\xa1tas - priverstinis nuosavyb\xc4\x97s teis\xc4\x97s \xc4\xaf skolininko turt\xc4\x85 arba \xc5\xa1ios teis\xc4\x97s atskir\xc5\xb3 sud\xc4\x97tini\xc5\xb3 dali\xc5\xb3 \xe2\x80\x93 valdymo, naudojimosi ar disponavimo \xe2\x80\x93 laikinas u\xc5\xbedraudimas ar apribojimas (LR CPK 675 str. 1 d.)._NEWLINE_Antstolis are\xc5\xa1tuoja skolininko turt\xc4\x85 sura\xc5\xa1ydamas turto are\xc5\xa1to akt\xc4\x85. Antstolis turi teis\xc4\x99 panaikinti turto are\xc5\xa1t\xc4\x85 tik tuomet, jeigu turtas are\xc5\xa1tuotas antstolio. Antstolis negali are\xc5\xa1tuoti skolininko turto i\xc5\xa1 esm\xc4\x97s daugiau, negu jo reikia i\xc5\xa1ie\xc5\xa1kotinai sumai ir vykdymo i\xc5\xa1laidoms padengti._NEWLINE_Vykdydamas teismo (teis\xc4\x97jo) nutart\xc4\xaf are\xc5\xa1tuoti turt\xc4\x85, antstolis sudaro are\xc5\xa1tuojamo turto apra\xc5\xa1\xc4\x85 LR CPK 677 straipsnyje nustatyta tvarka. \xc5\xa0iuo atveju antstolis turto are\xc5\xa1to akto nesura\xc5\xa1o._NEWLINE_Turto are\xc5\xa1tas \xc4\xafsigalioja nuo turto are\xc5\xa1to akto paskelbimo skolininkui, o jeigu n\xc4\x97ra galimyb\xc4\x97s paskelbti, \xe2\x80\x93 nuo turto are\xc5\xa1to akto \xc4\xafregistravimo turto are\xc5\xa1to akt\xc5\xb3 registre. Tais atvejais, kai yra are\xc5\xa1tuojami produktai, kiti greitai gendantys daiktai, gyv\xc5\xabnai ir jie \xc5\xa1io Kodekso nustatyta tvarka paimami ir nedelsiant perduodami realizuoti, turto are\xc5\xa1tas \xc4\xafsigalioja nuo turto apra\xc5\xa1ymo momento._NEWLINE_Apie \xc4\xafkeisto turto are\xc5\xa1t\xc4\x85 antstolis nedelsdamas prane\xc5\xa1a \xc4\xafkaito tur\xc4\x97tojui.\n_START_SECTION_\nTurto \xc5\xbeym\xc4\x97jimas\n_START_PARAGRAPH_\nKiekvien\xc4\x85 are\xc5\xa1tuot\xc4\x85 daikt\xc4\x85 antstolis, jeigu yra galimyb\xc4\x97, i\xc5\xa1 i\xc5\xa1or\xc4\x97s pa\xc5\xbeymi are\xc5\xa1t\xc4\x85 rodan\xc4\x8diu \xc5\xbeenklu. Apie tai, kad are\xc5\xa1tuotas turtas yra pa\xc5\xbeym\xc4\x97tas, nurodoma turto are\xc5\xa1to akte (LR CPK 676 str.).\n_START_SECTION_\nTurto apra\xc5\xa1ymas\n_START_PARAGRAPH_\nTais atvejais, kai apribojamos visos nuosavyb\xc4\x97s teis\xc4\x97s \xc4\xaf skolininko turt\xc4\x85 ar turtas perduodamas saugoti arba administruoti kitiems asmenims arba yra paimami dokumentai, patvirtinantys skolininko turtines teises, taip pat atvejais, kai apribojamos teis\xc4\x97s \xc4\xaf turto registre neregistruojam\xc4\x85 kilnojam\xc4\x85j\xc4\xaf turt\xc4\x85, turi b\xc5\xabti sudarytas \xc5\xa1io turto apra\xc5\xa1as (LR CPK 677 str. 1 d.)._NEWLINE_Antstolis negali apra\xc5\xa1yti skolininko turto i\xc5\xa1 esm\xc4\x97s daugiau, negu jo reikia i\xc5\xa1ie\xc5\xa1kotinai sumai ir vykdymo i\xc5\xa1laidoms padengti._NEWLINE_Skolininko turtas apra\xc5\xa1omas dalyvaujant skolininkui. Jeigu paties skolininko n\xc4\x97ra, turtas apra\xc5\xa1omas dalyvaujant kuriam nors i\xc5\xa1 pilname\xc4\x8di\xc5\xb3 jo \xc5\xa1eimos nari\xc5\xb3, o jeigu ir \xc5\xa1i\xc5\xb3 n\xc4\x97ra, \xe2\x80\x93 dalyvaujant teismo ar antstolio paskirtam turto saugotojui (administratoriui)._NEWLINE_Skolininko juridinio asmens turtas apra\xc5\xa1omas dalyvaujant skolininko atstovui ar atsakingam darbuotojui.'